b'\n_START_ARTICLE_\nVannblemme\n_START_PARAGRAPH_\nEn vannblemme er en forsvarsmekanisme i menneskekroppen. N\xc3\xa5r det ytre hudlaget skilles fra det indre laget, samler det seg ser\xc3\xb8s v\xc3\xa6ske (den flytende delen av blodserumet) mellom lagene mens huden repareres under._NEWLINE_Dersom vannblemma oppst\xc3\xa5r i forbindelse med en bl\xc3\xb8dning, kan det oppst\xc3\xa5 en blodblemme.\n_START_SECTION_\n\xc3\x85rsak\n_START_PARAGRAPH_\nEn vannblemme kan oppst\xc3\xa5 som et resultat av kjemisk eller fysisk skade. Et eksempel p\xc3\xa5 en kjemisk skade er allergisk reaksjon. En fysisk skade kan v\xc3\xa6re varme, frost eller friksjon._NEWLINE_Vannblemmen utvikles vanligvis n\xc3\xa5r friksjon eller irritasjon p\xc3\xa5 hudoverflaten gj\xc3\xb8r at hudlagene skilles. V\xc3\xa6ske fyller rommet i mellom hudlagene mens huden repareres. Du vil vanligvis finne vannblemmer p\xc3\xa5 f\xc3\xb8tter eller hender, som begge er ideelle steder for en vannblemme._NEWLINE_Vannblemmer kan ogs\xc3\xa5 oppst\xc3\xa5 i forbindelse med kj\xc3\xb8nnssykdom.\n_START_SECTION_\nHvordan unng\xc3\xa5 vannblemmer?\n_START_PARAGRAPH_\nMinimalt med friksjon er den beste m\xc3\xa5ten \xc3\xa5 unng\xc3\xa5 vannblemmer p\xc3\xa5. Sko som passer, sokker og arbeidshansker hjelper til \xc3\xa5 redusere risikoen for at vannblemmer skal oppst\xc3\xa5._NEWLINE_Det \xc3\xa5 forsikre seg om at skoene er riktig st\xc3\xb8rrelse og form, og at sokkene er laget av en syntetisk blanding er gode forholdsregler. Man kan ogs\xc3\xa5 f\xc3\xa5 tak i salver for \xc3\xa5 minske friksjon i forbindelse med trening.\n_START_SECTION_\nBehandling\n_START_PARAGRAPH_\nEn vannblemme vil vanligvis forsvinne ganske fort av seg selv med mindre det oppst\xc3\xa5r en infeksjon. Dersom blemma sprekker, vil huden under v\xc3\xa6re langt mer s\xc3\xa5rbar da dette er et \xc3\xa5pent s\xc3\xa5r. Hvis dette skulle skje, b\xc3\xb8r man desinfisere s\xc3\xa5ret og sette p\xc3\xa5 et plaster eller en bandasje for \xc3\xa5 unng\xc3\xa5 at skadelige bakterier kommer til. Plasteret eller bandasjen b\xc3\xb8r ikke sitte for stramt siden dette kan f\xc3\xb8re til friksjon._NEWLINE_Dersom blemmen har sprukket, b\xc3\xb8r man ikke fjerne den overfl\xc3\xb8dige huden (med mindre den er revet opp eller skitten). Verk og r\xc3\xb8d og s\xc3\xa5r hud rundt s\xc3\xa5ret er tegn p\xc3\xa5 infeksjon. Sm\xc3\xa5, hele blemmer som ikke er ubehagelige b\xc3\xb8r f\xc3\xa5 helbrede seg selv i fred nettopp fordi vannblemmens beste beskyttelse mot infeksjoner er dens egen hud._NEWLINE_Noen vannblemmer kommer p\xc3\xa5 steder der de gir ubehag ved bevegelser, spesielt dersom det innvendige trykket blir for stort. Da kan en t\xc3\xb8mme den ved \xc3\xa5 stikke hull og la en del veske renne ut. Et slikt dreneringshull b\xc3\xb8r ikke settes i selve blemmen, men i kanten fra den ur\xc3\xb8rte huden og inn. Hullet vil da normalt tette seg selv uten at det innvendige av bl\xc3\xa6ra blir forurenset.'